بس فعلا قلبي وجعني، وحسيت إن لازم إخواته يغيروا من سيدنا يوسف بالشدة دي، طبعًا اللي عملوه قاسي جدًا جدًا وهو مالوش ذنب، بس احساسهم بكل ده وعدم حب أبوهم ليهم مش هين. الموضوع مؤرقني جدًا، أنا غلطانة إني بفكر بالشكل ده وإني متعاطفة معاهم:((؟
هو إنتي لو تخلصتي من الحس الدرامي اللي مسيطر عليكي بس شوية ، هتلاقي أن المنظر عامل كده :  1- أب بيحب إبنه أكتر من إخواته الآخرين ، عشان هو بيسمع كلامه وبيجالسه ويؤانسه في وحدته والتانيين معتزلينه = شيء طبيعي جدًا  2- الأب دا لم يظلم واحدًا منهم إطلاقًا ، وحاشا لله أن يظلم نبي من أنبياءه.  3- الأبناء دول بدل ما يحاولوا يحسنوا من نفسهم ، ويبروا والدهم ويحسنوا إليه.  قرروا ينتقموا من الولد المطيع المحترم دا ، وهو ابن كام سنة لسه.  4- فقاموا قالوا : نقتله (يعني قرروا يقتلوا أخوهم ، واخدة بال حضرتك؟)  5- بعدين قالوا : لأ بلاش نقتله مباشرة ، نقتله بالموت البطيء ، إزاي؟ ، نرميه في بئر ونسيبه بقى هو وحظه ، حد عدى عليه ماشي ، ماحدش ، هيموت.  6- لو حد عدى عليه دا معناه أن أخوهم دا هيتحول (لمتاع) بيتباع ويتشرى.  7- كل دا عشان هما مش عاوزين يحسنوا هما من نفسهم! السؤال : مين إنسان عنده قلب يتعاطف مع جريمة من دي؟ ، أنا بسأل بجد والله؟!  يعني إزاي جالك قلب للموضوع دا؟! سؤالك نموذج مثالي لإزاي الشبهة بتتكون:  1- معلومات مغلوطة وغير صحيحة ، زي حب يعقوب لزوجته وتفضيلها .. إلخ ، لأن دا من الإسرائيليات وليس من ديننا أصلًا ولا لينا علاقة بيها.  2- عاطفة مالهاش معنى تجاه جريمة مكتملة الأركان.  النتيجة : شبهة مالهاش لازمة. معلش سامحيني ، حاولي تطوري تفكيرك شوية وتشغلي نفسك بحاجة مفيدة أكتر.  ربنا يبارك فيكي وينفع بيكي.